b'\n_START_ARTICLE_\nDanske Patienter\n_START_PARAGRAPH_\nDanske Patienter er en paraplyorganisation for patient- og p\xc3\xa5r\xc3\xb8rendeforeninger i Danmark. Organisationen har 21 medlemsorganisationer, der repr\xc3\xa6senterer i alt 83 patient- eller p\xc3\xa5r\xc3\xb8rendeforeninger med tilsammen 885.000 medlemmer (2017). Det er meningen, at organisationen skal repr\xc3\xa6sentere det generelle patientperspektiv, og ikke de enkelte diagnoser adskilt set. M\xc3\xa5let er at tale patienternes og deres p\xc3\xa5r\xc3\xb8rendes sag over for beslutningstagere og offentlighed. Danske Patienter formulerer politikker om udvalgte emner i sundhedsv\xc3\xa6senet, for eksempel om p\xc3\xa5r\xc3\xb8rendes rettigheder, om hygiejne p\xc3\xa5 hospitalerne eller patienters adgang til medicin.\n_START_SECTION_\nHistorie\n_START_PARAGRAPH_\nDanske Patienter blev etableret i 2007. Organisationen udsprang af netv\xc3\xa6rket Patientforum, der var et samarbejde mellem en r\xc3\xa6kke patientforeninger og Danske Handicaporganisationer. Patientforum blev stiftet i 2003 og var et formaliseret dialogforum med forretningsorden og vedt\xc3\xa6gter. Patientforum arbejdede for at sikre fokus p\xc3\xa5 patienters interesser, meget lig den funktion, som Danske Patienter har i dag. Det var fra begyndelsen tanken, at Patientforum skulle udvikle sig til noget st\xc3\xb8rre, og i 2005 p\xc3\xa5begyndtes planer om en udvidelse. Det resulterede i en etablering af paraplyorganisationen Danske Patienter i 2007. Danske Handicaporganisationer tr\xc3\xa5dte i den forbindelse ud af samarbejdet._NEWLINE_Danske Patienter bestod i starten af 9 foreninger, og siden er organisationen vokset med 12 yderligere organisationer. I dag (2017) har Danske Patienter 21 medlemsorganisationer, der repr\xc3\xa6senterer 83 patientforeninger med i alt 885.000 medlemmer._NEWLINE_I november 2011 etablerede Danske Patienter Videnscenter for Brugerinddragelse i Sundhedsv\xc3\xa6senet (ViBIS). Videnscenterets m\xc3\xa5l er at indsamle og formidle viden om fordele og udfordringer ved inddragelse af patienter og p\xc3\xa5r\xc3\xb8rende i de enkelte behandlingsforl\xc3\xb8b og i organiseringen af sundhedsv\xc3\xa6senets rammer. Videnscenteret blev etableret med st\xc3\xb8tte fra TrygFonden, der stadig st\xc3\xb8tter og samarbejder om konkrete projekter under videnscenteret. Centeret fik i 2016 en bevilling fra Sundhedsministeriet til at udbrede sin viden gennem s\xc3\xa6rlige netv\xc3\xa6rk p\xc3\xa5 tv\xc3\xa6rs af sundhedsv\xc3\xa6senets akt\xc3\xb8rer.\n_START_SECTION_\nHvem blev medlem hvorn\xc3\xa5r?\n_START_PARAGRAPH_\nF\xc3\xb8lgende er en liste over Danske Patienters medlemsforeninger, med angivelse af hvorn\xc3\xa5r de blev medlem:_NEWLINE_2007: Astma-Allergi Danmark, Lungeforeningen, Diabetesforeningen, Gigtforeningen, Hjerteforeningen, Kr\xc3\xa6ftens Bek\xc3\xa6mpelse, Nyreforeningen, Scleroseforeningen og Sj\xc3\xa6ldne Diagnoser._NEWLINE_2008: Epilepsiforeningen, Dansk Fibromyalgi-Forening, Parkinsonforeningen og Landsforeningen mod spiseforstyrrelser og selvskade (LMS)._NEWLINE_2011: Landsforeningen af Polio-, Trafik- og Ulykkesskadede (PTU). PTU er i dag delt i Polioforeningen og Ulykkespatientforeningen._NEWLINE_2012: Psoriasisforeningen._NEWLINE_2013: Bedre Psykiatri._NEWLINE_2016: Osteoporoseforeningen og Alzheimerforeningen._NEWLINE_2017: Hjerneskadeforeningen.\n_START_SECTION_\nOrganisering\n_START_PARAGRAPH_\nDanske Patienter best\xc3\xa5r af repr\xc3\xa6sentantskab, forretningsudvalg, sekretariat, arbejdsgrupper og repr\xc3\xa6sentationer.\n_START_SECTION_\nRepr\xc3\xa6sentantskabet\n_START_PARAGRAPH_\nAlle medlemsorganisationer har plads i repr\xc3\xa6sentantskabet, der er Danske Patienters h\xc3\xb8jeste myndighed. Det ordin\xc3\xa6re repr\xc3\xa6sentantskabsm\xc3\xb8de finder sted inden udgangen af april hvert \xc3\xa5r, og der er midtvejsm\xc3\xb8de i efter\xc3\xa5ret. Repr\xc3\xa6sentantskabet fastl\xc3\xa6gger de overordnede synspunkter, politikker og handlingsplaner, der danner grundlag for Danske Patienters arbejde.\n_START_SECTION_\nForretningsudvalget\n_START_PARAGRAPH_\nForretningsudvalget best\xc3\xa5r af seks medlemmer og en formand, der er valgt af repr\xc3\xa6sentantskabet. Forretningsudvalget holder fem til seks m\xc3\xb8der \xc3\xa5rligt, hvor man tr\xc3\xa6ffer beslutninger ved\xc3\xb8rende Danske Patienters aktiviteter.\n_START_SECTION_\nSekretariatet\n_START_PARAGRAPH_\nSekretariatet udvikler strategier og formulerer politikker i t\xc3\xa6t samarbejde med medlemsorganisationerne og betjener den politiske ledelse samt koordinerer repr\xc3\xa6sentationer og aktiviteter. Sekretariatet repr\xc3\xa6senter desuden organisationen over for myndigheder, beslutningstagere og offentlighed. Sekretariatet best\xc3\xa5r af tre stabsfunktioner: Administration og HR, Politik samt Kommunikation. Dertil kommer et niveau best\xc3\xa5ende af organisationens Videnscenter for Brugerinddragelse i Sundhedsv\xc3\xa6senet (ViBIS), diverse projekter samt en r\xc3\xa6kke initiativer m\xc3\xa5lrettet patienter og p\xc3\xa5r\xc3\xb8rende. Dette niveau l\xc3\xb8ser s\xc3\xa6rligt definerede opgaver, men bidrager ogs\xc3\xa5 med viden, der er med til at danne grundlag for Danske Patienters politiske arbejde.\n_START_SECTION_\nArbejdsgrupper\n_START_PARAGRAPH_\nDanske Patienter neds\xc3\xa6tter l\xc3\xb8bende arbejdsgrupper, der behandler aktuelle og politisk prioriterede emner i organisationen. I arbejdsgrupperne sidder faglige repr\xc3\xa6sentanter fra Danske Patienters medlemsorganisationer. Disse repr\xc3\xa6sentanter bidrager med viden i forbindelse med det aktuelle emne.\n_START_SECTION_\nRepr\xc3\xa6sentanter\n_START_PARAGRAPH_\nDanske Patienter har repr\xc3\xa6sentanter i en r\xc3\xa6kke r\xc3\xa5d, n\xc3\xa6vn og fora. Repr\xc3\xa6sentanterne skal arbejde for at sikre fokus p\xc3\xa5 patienternes perspektiv, behov og interesser og v\xc3\xa6re med til at "sikre en holdbar og brugerorienteret udvikling af sundhedsv\xc3\xa6senet".'